Lapseton helsinkiläinen leskimies testamenttasi Helsingin kaupungille 13 asunto-osaketta.

Helsingin kaupungin kassaan kilahtaa miljoonaperintö. ATTE KAJOVA

Helsingin kaupungintalolla on kovin vähän tietoa viime vuonna kuolleesta Raimo Kalevi Hakkaraisesta, jonka perintö kirjattiin kaupunginhallituksen kokouksessa maanantaina.

– Perintö menee kaupungin kassaan. Kun perintöä ei osoitettu testamenttikirjassa mihinkään erityiseen, niin perintö menee kaupungin budjetin tulopuolelle, selittää asian kaupunginjohtajan sijaisena esitellyt apulaiskaupunginjohtaja Pekka Sauri (vihr).

Sauri sanoo, ettei hän tiedä lahjoittajasta oikeastaan mitään. Hän ei tiedä edes sitä, miksi Hakkarainen halusi osoittaa perintönsä juuri Helsingin kaupungille.

– Käsitin, että kyseessä oli lapseton leski, jolla ei ollut perijää. Hän oli sitten määrännyt perintönsä kaupungille.

Helsingin Kampissa asuneen Raimo täytyi kuitenkin olla syvästi kiintynyt kotikaupunkiinsa, kun päätti testamentata sille omaisuutensa.

Muistaako Helsingin kaupunki nyt jotenkin perinnön jättäneen henkilön muistoa?

– Sen verran nyt kuitenkin, että tässä päätöksessä jää kirjoihin ja kansiin, että tämä henkilö oli tällaisen lahjoituksen halunnut kaupungille tehdä.

Asunnot myyty

Helsingin kaupunginjohtaja Jussi Pajunen (kok) vastaanotti Raimo Hakkaraisen perinnön jo viime kesänä. Kaupunki pani vainajalta jääneet asunnot myyntiin ja ryhtyi maksamaan pois kuolinpesältä jääneitä velkoja.

Asuntoja on kaikkiaan 13. Niistä yhdeksän ehdittiin myydä jo viime vuoden puolella. Asunnot olivat pienemmän puoleisia ja vain osa niistä sijaitsi Helsingissä. Kaikkiaan niistä kertyi viime vuonna myyntituloa yhteensä 1,1 miljoonaa euroa.

Loput asunto-osakkeet on tarkoitus myydä tämän vuoden puolella. Kun velat, verot ja pesänhoitokulut vähennetään, kaupungille lasketaan jäävän 1,69 miljoonaa euroa selvää rahaa.

Asiasta uutisoi ensimmäisenä Helsingin Sanomat.